b'\n_START_ARTICLE_\nKr\xc5\xa1ka \xc5\xa1kofija\n_START_SECTION_\nZgodovina\n_START_PARAGRAPH_\n\xc5\xa0kofija je bila ustanovljena leta 1072 kot prva \xc5\xa1kofija v lasti Salzbur\xc5\xa1ke nad\xc5\xa1kofije, sto let po razglasitvi Vojvodine Koro\xc5\xa1ke leta 976, saj je iz Salzburga izhajala prva \xc5\xa1e iro\xc5\xa1kotska misija svetega Virgila in svetega Modesta v Karantaniji. Njen sede\xc5\xbe je bila Krka na severnem Koro\xc5\xa1kem. Njena materialna podlaga je bil opu\xc5\xa1\xc4\x8den redovni\xc5\xa1ki samostan, ki ga je ustanovila sveta Ema Kr\xc5\xa1ka. Sveta Ema velja zato kot ustanoviteljica \xc5\xa1kofije. Prvi \xc5\xa1kof je bil G\xc3\xbcnther von Krappfeld (G\xc3\xbcnther z Grobni\xc5\xa1kega polja). Kr\xc5\xa1ki \xc5\xa1kof naj bi bil tedaj odvisen od Salzbur\xc5\xa1kega metropolita in je tako imel funkcijo vikarja. \xc5\xa0ele leta 1131 ji je bila dodeljena mala \xc5\xa1kofija. Z velikopotezno ponaredbo listin so se takrat sku\xc5\xa1ali osvoboditi nadzora Salzburga, kar pa ni uspelo. Dolgotrajni proces se je vr\xc5\xa1il na Baselskem koncilu (1431\xe2\x80\x931449)._NEWLINE_Sede\xc5\xbe kr\xc5\xa1kih \xc5\xa1kofov je bil dolga stoletja grad Strasbourg na Severnem Koro\xc5\xa1kem (do leta 1793), potem za kratek \xc4\x8das baro\xc4\x8dni dvorec P\xc3\xb6ckstein. V okviru jo\xc5\xbeefinskih reform je bil sede\xc5\xbe prenesen v Celovec. Takrat je bila \xc5\xa1kofija tudi pove\xc4\x8dana. Pridobila je 96 \xc5\xbeupnij od Salzburga, 56 od Gorice, 5 od Ljubljane ter 1 \xc5\xbeupnijo od nekdanje Lavantinske \xc5\xa1kofije. Ko je Anton Martin Slom\xc5\xa1ek leta 1859 premestil sede\xc5\xbe svoje \xc5\xa1kofije v Maribor, je Kr\xc5\xa1ka \xc5\xa1kofija pridobila \xc5\xa1e Labotsko dolino. Od tedaj se ujemajo meje \xc5\xa1kofije z mejami de\xc5\xbeele Koro\xc5\xa1ke, ki so s \xc4\x8dasovnim razmikom sledile spremembam dr\xc5\xbeavnih meja._NEWLINE_Leta 1824 je bil imenovan prvi in zadnji Slovenec na sede\xc5\xbe kr\xc5\xa1kega \xc5\xa1kofa, to je Jakob Peregrin Pauli\xc4\x8d (1757 - 1827), rojen na \xc5\xbdihpoljah.\n_START_SECTION_\nSvetniki \xc5\xa1kofije\n_START_PARAGRAPH_\nDe\xc5\xbeelni patron Koro\xc5\xa1ke je sveti Jo\xc5\xbeef (19. marec), za\xc5\xa1\xc4\x8ditnik je sveti Janez Krstnik (24. junij), sveta Ema Kr\xc5\xa1ka (27. junij) je de\xc5\xbeelna mati. Posebno mesto med priljubljenimi svetnicami ima sveta Liharda Kamenska iz Kamna v Podjuni.'